Laos Responses to Rice Crisis
Lao officials say the Ministry of Industry and Commerce will buy rice from Lao farmers and store it in a large warehouse, in an effort
ທາງການກະຊວງອຸດສະຫະກຳແລະ ການຄ້າຂອງລາວ ຈະດຳເນີນມາດຕະການຮັບຊື້ຜົນຜະຫລິດເຂົ້າຈາກບັນດາກະເສດຕະກອນລາວເພື່ອນຳມາເກັບຮວບຮວມໄວ້ຢູ່ໃນສາງຂະໜາດໃຫຍ່ ເພື່ອຮັກສາລະດັບລາຄາ ແລະຮັບປະກັນການບໍລິໂພກພາຍໃນປະເທດໃຫ້ໄດ້ຢ່າງພຽງພໍກັບຄວາມຕ້ອງການ ທ່ານ ສັນຕິສຸກວິໄລຈະເລີນ ຫົວໜ້າກົມການຄ້າພາຍໃນຂອງກະຊວງອຸດສາຫະກຳ ແລະ ການຄ້າລາວ ໄດ້ຖະແຫລງຢືນຢັນວ່າທາງການກະຊວງອຸດສະຫະກຳ ແລະ ການຄ້າ ໄດ້ນຳສະເໜີໄປເຖິງທະນາຄານແຫ່ງຊາດລາວແລ້ວໃນຂະນະນີ້ເພື່ອຂໍໃຫ້ຈັດສັນງົບປະມານໃນມູນຄ່າ 50 ຕື້ກີບ ສຳລັບນຳໃຊ້ເຂົ້າໃນການດຳເນີນມາດຕະການຮັບຊື້ຜົນຜະຫລິດເຂົ້າຈາກກະເສດຕະກອນລາວ ໃນເຂດນະຄອນຫລວງວຽງຈັນ ທັງນີ້ໂດຍມີເປົ້າໝາຍເພື່ອນຳເອົາ ເຂົ້າທີ່ຮັບຊື້ຈາກກະເສດຕະກອນລາວດັ່ງກ່າວມາເກັບຮວບຮວມໄວ້ໃນສາງຂະໜາດໃຫຍ່ຊຶ່ງນອກຈາກຈະເປັນການຊ່ອຍເຫລືອໃນດ້ານການຮັບປະກັນລາຄາເຂົ້າໃຫ້ແກ່ກະເສດຕະກອນລາວແລ້ວກໍຍັງຈະມີສ່ວນຢ່າງສຳຄັນຕໍ່ການຮັບປະກັນວ່າ ປະຊາຊົນລາວຈະບໍ່ຂາດແຄນເຂົ້າກິນໃນປີຕໍ່ໄປອີກດ້ວຍ ແຕ່ຢ່າງໃດກໍຕາມ ງົບປະມານໃນມູນຄ່າ 50 ຕື້ກີບດັ່ງກ່າວນີ້ ກໍຈະສາມາດທີ່ຈະຮັບຊື້ຜົນຜະຫລິດເຂົ້າຈາກກະເສດຕະກອນລາວ ໄດ້ແຕ່ສະເພາະໃນເຂດນະຄອນຫລວງວຽງຈັນເທົ່ານັ້ນສ່ວນການທີ່ຂະຫຍາຍການດຳເນີນມາດຕະການ ອອກໄປຍັງເຂດແຂວງອື່ນໆ ໃນລາວອີກດ້ວຍນັ້ນກໍຍັງຈະຕ້ອງລໍຖ້າຜົນທີ່ໄດ້ຮັບຈາກການດຳເນີນມາດຕະການຢູ່ໃນເຂດນະຄອນຫລວງວຽງຈັນເສຍກ່ອນ ໃນຂະນະທີ່ການກະຊວງກະສິກຳປ່າໄມ້ລາວ ກໍໄດ້ລາຍງານວ່າ ໃນປີທີ່ຜ່ານມາໃນທົ່ວປະເທດລາວມີຜົນຜະຫລິດເຂົ້າທັງໝົດຫລາຍກວ່າ 2,700,000 ໂຕນ ໂດຍຢູ່ໃນແຂວງສະຫວັນນະເຂດ,ຄຳມ່ວນ ແລະ ຈຳປາສັກນັ້ນ ຖືວ່າເປັນເຂດແຂວງທີ່ມີຜົນຜະຫລິດເຂົ້າເກີນຄວາມຕ້ອງການບໍລິໂພກພາຍໃນແຂວງລວມກັນຫລາຍກວ່າ400,000 ຕັນ ທາງດ້ານ ທ່ານຕີ ພົມມະສັກ ລັດຖະມົນຕີຊ່ອຍວ່າ ການກະຊວງກະສິກຳປ່າໄມ້ຂອງລາວກັບໄດ້ລະບຸວ່າ 8 ແຂວງພາກເໜືອ ແລະ ແຂວງສາລະວັນໃນພາກໃຕ້ ຍັງຄົງຂາດເຂີນເຂົ້າກິນຢ່າງໜັກໜ່ວງແລະ ລາຄາເຂົ້າທີ່ຕົກຕ່ຳລົງໃນປະຈຸບັນ ກໍຍັງເຮັດໃຫ້ກະເສດຕະກອນລາວ ໄດ້ພາກັນຫລຸດການປູກເຂົ້າລົງຈາກປີກາຍອີກດ້ວຍ ນອກຈາກນີ້ການທີ່ກະເສດຕະກອນລາວຂາດເຂີນເງິນທຶນ ທີ່ຈະນຳໃຊ້ເຂົ້າໃນການເພີ້ມຜົນຜະຫລິດການກະເສດກໍຍັງນັບເປັນປັດໃຈບັນຫາອັນສຳຄັນອີກປະການໜຶ່ງ ໂດຍມີສາເຫດມາຈາກການທີ່ກະເສດຕະກອນລາວສ່ວນໃຫຍ່ຍັງຄົງເຂົ້າໄປບໍ່ເຖິງລະບົບສິນເຊື່ອຂອງທະນາຄານ ທັງທີ່ເປັນຂອງລັດຖະບານແລະ ຂອງເອກກະຊົນຢູ່ໃນປະເທດລາວ ດັ່ງທີ່ເຈົ້າໜ້າທີ່ຂັ້ນສູງໃນທະນາ ຄານພັດທະນາລາວຈຳກັດໄດ້ໃຫ້ການຊີ້ແຈງເຖິງສະພາບການທີ່ເກີດຂຶ້ນກັບກະເສດຕະກອນລາວສ່ວນໃຫຍ່ໃນເວລານີ້ວ່າ: ຊຶ່ງດ້ວຍສະພາບບັນຫາດັ່ງກ່າວນີ້ກໍຍັງເຮັດໃຫ້ກະເສດຕະກອນລາວຈຳນວນບໍ່ໜ້ອຍ ຕ້ອງພາກັນໄປກູ້ຢືມເງິນນອກລະບົບທະນາຄານທີ່ມີອັດຕາດອກເບ້ຍສູງເຖິງ15% ຕໍ່ເດືອນ ຫລື 180% ຕໍ່ປີ ເພາະສະນັ້ນ ໃນເມື່ອວ່າປີໃດ ເກີດບັນຫາໄພນ້ຳຖ້ວມຫລື ໄພແຫ້ງແລ້ງຢ່າງໜັກຫນ່ວງຈຶ່ງເຮັດໃຫ້ກະເສດຕະກອນລາວຈຳນວນບໍ່ ໜ້ອຍຕ້ອງສູນເສຍທີ່ດິນແລະ ລົ້ມລະລາຍໄປເພາະວ່າ ບໍ່ມີເງິນທີ່ຈະນຳໄປຊຳລະຄືນໜີ້ ແລະ ດອກເບ້ຍເງິນກູ້ທີ່ມີອັດຕາສູງດັ່ງກ່າວນັ້ນເອງ ທາງດ້ານທ່ານ ພູເພັດ ຄຳພູນວົງ ຜູ້ວ່າການທະນາຄານແຫ່ງຊາດລາວ ກໍໄດ້ຢືນຢັນວ່າ ຈະພະຍາຍາມລະດົມເງິນທຶນຈາກເງິນຝາກຂອງປະຊາຊົນເພື່ອນຳປ່ອຍເປັນສິນເຊື່ອສຳລັບການສະໜັບ ສະໜູນການປູກຝັງຂອງບັນດາກະເສດຕະກອນລາວໃນທົ່ວປະເທດໃຫ້ໄດ້ຫລາຍຂຶ້ນແລະ ຢ່າງທົ່ວເຖິງພາຍໄຕ້ເປົ້າໝາຍທີ່ຈະຕອບສະໜອງສິນເຊື່ອໃຫ້ໄດ້ໃນອັດຕາສະເລ່ຍເຖິງ15% ຂອງຍອດຜະຫລິດຕະພັນພາຍໃນປະເທດທັງໝົດໃນປີນີ້ໃຫ້ໄດ້ ຊຶ່ງກໍຈະເຮັດໃຫ້ສາມາດເພີ້ມຜົນຜະຫລິດເຂົ້າເປັນເກືອບ 2,900,000 ໂຕນ ຫລືວ່າ ເພີ້ມຂຶ້ນຈາກປີ 2008 ຄຶດເປັນສັດສ່ວນບໍ່ຕ່ຳກວ່າ3 3%